Polisieman wou glo kollega laat vermoor oor ondersoekeFoto: SAPD ŉ 36-jarige polisiekonstabel sal na verwagting Dinsdag in die Potchefstroom-landdroshof verskyn op aanklag van sameswering om ŉ moord te pleeg ná ŉ vlaag misdade in Noordwes. Kol. Sabata Mokgwabone, provinsiale polisiewoordvoerder, het gesê die beampte, Pule Maboke, en vier medepligtiges word ondersoek vir hul moontlike betrokkenheid by 20 sake van inbrake en diefstal, asook vier sake van roof. Die misdade is die afgelope tyd in Klerksdorp, Potchefstroom, Ikageng en Viljoenskroon gepleeg. “Die konstabel is vasgetrek nadat die polisie inligting ontvang het dat hy saam met die medepligtiges, wat reeds in aanhouding is, beplan het om die aangewese ondersoekbeampte te vermoor,” het Mokgwabone gesê. Maboke is Vrydag by sy huis in die Ikageng-township in hegtenis geneem. Hy het dieselfde dag die eerste keer in die hof verskyn waarna die saak tot Dinsdag uitgestel is vir ŉ formele borgtogaansoek en verdere ondersoek.